*****

ΚΑΝΟΝΙΣΜΟΣ (ΕΟΚ) αριθ. 1633/84 ΤΗΣ ΕΠΙΤΡΟΠΗΣ

της 8ης Ιουνίου 1984

για τις λεπτομέρειες εφαρμογής της μεταβλητής πριμοδότησης για τη σφαγή των προβατοειδών και για κατάργηση του κανονισμού (ΕΟΚ) αριθ. 2661/80

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 871/84 (2), και ιδίως το άρθρο 9 παράγραφος 4,

τον κανονισμό (ΕΟΚ) αριθ. 1223/83 του Συμβουλίου της 20ής Μαΐου 1983 περί των τιμών συναλλάγματος που πρέπει να εφαρμόζονται στον γεωργικό τομέα (3), όπως τροποποιήθηκε τελευταία από τον κανονισμό (ΕΟΚ) αριθ. 855/84 (4), και ιδίως το άρθρο 4 παράγραφος 3,

Εκτιμώντας:

ότι το άρθρο 9 του κανονισμού (ΕΟΚ) αριθ. 1837/80 προβλέπει μόνο όσον αφορά το Ηνωμένο Βασίλειο, τη δυνατότητα χορήγησης στην περιοχή 5 μιας μεταβλητής πριμοδότησης για την σφαγή των προβατοειδών· ότι είναι απαραίτητο να θεσπιστούν οι σχετικές λεπτομέρειες εφαρμογής·

ότι είναι απαραίτητο να προβλεφθεί ότι απολαύουν της πριμοδότησης μόνο τα ζώα τα οποία έχουν γεννηθεί ή εκτραφεί στην περιοχή 5 στην οποία χορηγείται η πριμοδότηση·

ότι είναι απαραίτητο να προβλεφθεί η δυνατότητα για το Ηνωμένο Βασίλειο να χορηγεί την πριμοδότηση κατά την πρώτη διάθεση των ζώων στην αγορά με σκοπό τη σφαγή τους· ότι στην περίπτωση αυτή πρέπει να προβλεφθούν μέτρα που να εξασφαλίζουν ότι τα ζώα ή τα κρέατά τους δεν μπορεί να επωφεληθούν την πριμοδότηση περισσότερο από μία φορά·

ότι σύμφωνα με το άρθρο 9 παράγραφος 2 του κανονισμού (ΕΟΚ) αριθ. 1837/80, το ποσό της πριμοδότησης ισούται με τη διαφορά μεταξύ του εποχιακού κατευθυντηρίου επιπέδου και της τιμής της αγοράς που διαπιστώνεται στην περιοχή αυτή·

ότι το άρθρο 9 παράγραφος 3 του κανονισμού (ΕΟΚ) αριθ. 1837/80 προβλέπει ότι σε περίπτωση εφαρμογής της πριμοδότησης στην περιοχή 5, πρέπει να εισπράττεται ένα ισοδύναμο προς αυτή ποσό κατά την έξοδο από τη σχετική περιοχή για όλα τα προϊόντα που αναφέρονται στο άρθρο 1 στοιχεία α) και γ) του εν λόγω κανονισμού· ότι είναι αναγκαίο να θεσπιστούν οι λεπτομέρειες υπολογισμού του ποσού αυτού· ότι το ποσό αυτό μπορεί να καθίσταται γνωστό μόνο μετά την έξοδο των προϊόντων· ότι είναι, κατά συνέπεια, αναγκαίο να προβλεφθεί η παροχή εγγύησης για το ποσό αυτό·

ότι για να αποφευχθούν, όσον αφορά τα ζώντα ζώα και τα κρέατα, διαταραχές στις συναλλαγές που ενδέχεται να προκύψουν από την εφαρμογή του καθεστώτος της εν λόγω πριμοδότησης, πρέπει να καθορίζεται μέγιστη προθεσμία από την πρώτη διάθεση στην αγορά, μετά τη λήξη της οποίας τα ζώντα ζώα για τα οποία έχει χορηγηθεί η πριμοδότηση πρέπει είτε να σφαγούν είτε να σταλούν έξω από την περιοχή 5· ότι πρέπει, επιπλέον, για να αποφεύγονται ενδεχόμενες απάτες και για να διευκολύνεται ο έλεγχος στα σφαγεία, να προβλέπεται η σήμανση όλων των σφαγίων προβατοειδών στην εν λόγω περιοχή·

ότι, σύμφωνα με το άρθρο 4 παράγραφος 2 του κανονισμού (ΕΟΚ) αριθ. 1134/68 του Συμβουλίου (5), τα αναφερόμενα ποσά πληρώνονται με βάση τον συντελεστή μετατροπής που ίσχυε κατά το χρόνο πραγματοποίησης της πράξης ή μέρους αυτής· ότι σύμφωνα με το άρθρο 6 του ιδίου κανονισμού, θεωρείται ως χρόνος πραγματοποίησης της πράξης η ημερομηνία κατά την οποία επέρχεται η γενεσιουργός αιτία της σχετικής με το ποσό απαίτησης που αναλογεί στην πράξη αυτή, έτσι όπως η γενεσιουργός αυτή αιτία ορίζεται από την κοινοτική ρύθμιση ή, ελλείψει και εν αναμονή αυτής, από τη ρύθμιση του ενδιαφερόμενου κράτους μέλους· ότι, εντούτοις, σύμφωνα με το άρθρο 4 παράγραφος 3 του κανονισμού (ΕΟΚ) αριθ. 1223/83 είναι δυνατόν να γίνει παρέκκλιση από τις προαναφερόμενες διατάξεις·

ότι ο παρών κανονισμός πρόκειται να αντικαταστήσει τον κανονισμό (ΕΟΚ) αριθ. 2661/80 της Επιτροπής (6)· ότι πρέπει, κατά συνέπεια, να καταργηθεί ο εν λόγω κανονισμός·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προβατοειδών κα Αιγοειδών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Είναι δυνατόν να αποτελέσουν αντικείμενο της πριμοδότησης που αναφέρεται στο άρθρο 9 του κανονισμού (ΕΟΚ) αριθ. 1837/80 μόνο τα προβατοειδή:

α) που ανταποκρίνονται στους κανόνες ποιότητος που αναφέρονται στο παράρτημα·

β) που έχουν γεννηθεί στην περιοχή 5 όπου χορηγείται η πριμοδότηση αυτή ή που έχουν εκτραφεί στην εν λόγω περιοχή επί δύο τουλάχιστον μήνες.

2. Το Ηνωμένο Βασίλειο καθορίζει, στο πλαίσιο του ορισμού που δίνεται στην παράγραφο 1, τις κατηγορίες, τις ποιότητες και τα όρια βάρους των ζώων για τα οποία επιφυλάσσει το δικαίωμα πριμοδότησης.

3. Το Ηνωμένο Βασίλειο μπορεί να προβλέπει τη χορήγηση της πριμοδότησης κατά την πρώτη διάθεση στην αγορά με σκοπό τη σφαγή. Ενημερώνει την Επιτροπή σχετικά με την προσφυγή στην ευχέρεια αυτή.

4. Τα ζώα για τα οποία χορηγείται πριμοδότηση σύμφωνα με την παράγραφο 3 πρέπει, μέσα σε προθεσμία 21 ημερών από την ημερομηνία κατά την οποία διατέθηκαν για πρώτη φορά στην αγορά:

- είτε να σφαγούν στην περιοχή 5,

- είτε να σταλούν έξω από την προαναφερόμενη περιοχή.

Οι αρμόδιες αρχές λαμβάνουν μέτρα που εξασφαλίζουν:

- τον έλεγχο της κατάστασης των ζώων κατά το διάστημα μεταξύ της πιστοποίησης και της σφαγής τους,

- τη σήμανση όλων των σφαγίων προβατοειδών που έχουν σφαγεί στην περιοχή 5, έτσι ώστε να είναι δυνατόν να προσδιορίζεται ο τόπος σφαγής.

5. Όταν τα ζώα, για τα οποία χορηγείται πριμοδότηση σύμφωνα με την παράγραφο 3 και τα οποία αποστέλλονται έξω από την περιοχή 5, πρέπει να απομονωθούν για υγειονομικούς λόγους σύμφωνα με τους σχετικούς κανόνες της χώρας ή της περιοχής εισαγωγής, ως ημερομηνία αποστολής, κατά την έννοια της παραγράφου 4, θεωρείται η ημερομηνία κατά την οποία απομονώνονται εν όψει της αποστολής αυτής.

Άρθρο 2

1. Το Ηνωμένο Βασίλειο λαμβάνει τα αναγκαία μέτρα που εξασφαλίζουν ότι τα ολόκληρα σφάγια προβατοειδών, καθώς και, σε περίπτωση εφαρμογής του άρθρου 1 παράγραφος 3, τα ζώα για τα οποία έχει χορηγηθεί η προμοδότηση, υποβάλλονται σε διαρκή έλεγχο προκειμένου να αποτρέπεται η εκ νέου πριμοδότησή τους.

2. Το Ηνωμένο Βασίλειο λαμβάνει τα αναγκαία μέτρα που εξασφαλίζουν ότι τα ζώα, καθώς και τα νωπά ή τα διατηρημένα με απλή ψύξη ολόκληρα σφάγια προβατοειδών, τα οποία εισάγονται στο έδαφος της περιοχής 5, ελέγχονται ως τοιαύτα.

Άρθρο 3

1. Για την περιοχή 5, το ποσό της πριμοδότησης καθορίζεται κάθε εβδομάδα από την Επιτροπή για την εβδομάδα που αρχίζει είκοσι μία ημέρες πριν από την εβδομάδα καθορισμού.

2. Για τον υπολογισμό του ποσού της πριμοδότησης, η τιμή της αγοράς είναι εκείνη που διαπιστώνεται σύμφωνα με τις διατάξεις του άρθρου 3 παράγραφος 2 στοιχείο β) του κανονισμού (ΕΟΚ) αριθ. 2657/80.

Άρθρο 4

1. Για το Ηνωμένο Βασίλειο, το ποσό που εισπράττεται κατά την έξοδο των προϊόντων που αναφέρονται στο άρθρο 1 στοιχεία α) και γ) του κανονισμού (ΕΟΚ) αριθ. 1837/80, από την περιοχή 5 όταν χορηγείται η πριμοδότηση, σύμφωνα με το άρθρο 9 παράγραφος 3 του ίδιου κανονισμού, καθορίζεται από την Επιτροπή κάθε εβδομάδα. Το ποσό αυτό είναι ισοδύναμο με εκείνο της πριμοδότησης, το οποίο καθορίζεται σύμφωνα με το άρθρο 3 παράγραφος 1, για την εβδομάδα κατά τη διάρκεια της οποίας πραγματοποιείται η έξοδος των εν λόγω προϊόντων.

2. Κατά την έξοδο από το έδαφος της περιοχής 5 των προϊόντων που αναφέρονται στο άρθρο 1 στοιχεία α) και γ) του κανονισμού (ΕΟΚ) αριθ. 1837/80, συστήνεται εγγύηση. Η εγγύηση αυτή καθορίζεται από το Ηνωμένο Βασίλειο σε επίπεδο επαρκές για την κάλυψη του οφειλόμενου σύμφωνα με την παράγραφο 1 ποσού και τουλάχιστον ίσο με το προβλεπόμενο ποσό της πριμοδότησης για την εβδομάδα που προηγείται εκείνης κατά τη διάρκεια της οποίας πραγματοποιείται η έξοδος. Η εγγύηση αυτή αποδεσμεύεται αμέσως μετά την καταβολή του ποσού που αναφέρεται στην παράγραφο 1.

3. Τα ποσά που αναφέρονται στις παραγράφους 1 και 2 καθορίζονται για τα νωπά ή διατηρημένα με απλή ψύξη ολόκληρα σφάγια προβατοειδών. Για τα άλλα προϊόντα που αναφέρονται στο άρθρο 1 στοιχείο α) του κανονισμού (ΕΟΚ) αριθ. 1837/80, τα ποσά που εφαρμόζονται καθορίζονται με βάση τους συντελεστές που αναφέρονται στο άρθρο 12 παράγραφος 3 και στο άρθρο 13 παράγραφος 3 του κανονισμού (ΕΟΚ) αριθ. 1837/80.

Για τα προϊόντα που αναφέρονται στο άρθρο 1 στοιχείο γ) του κανονισμού (ΕΟΚ) αριθ. 1837/80, τα ποσά που εφαρμόζονται καθορίζονται με βάση τους συντελεστές που αναφέρονται στο άρθρο 12 παράγραφος 3 του εν λόγω κανονισμού και που προβλέπονται για τα κρέατα που αναφέρονται στο παράρτημα Ι (διάκριση 02.06 Γ ΙΙ α) του Κοινού Δασμολογίου).

Για τα προϊόντα που αναφέρονται στο άρθρο 1 στοιχείο γ) του εν λόγω κανονισμού, το τετραγωνίδιο χαρακτηρισμού εμπορευμάτων της δήλωσης εξαγωγής πρέπει να περιλαμβάνει ένδειξη κατά πόσο τα προϊόντα είναι αποστεωμένα ή όχι.

Άρθρο 5

1. Το Ηνωμένο Βασίλειο λαμβάνει όλα τα αναγκαία μέτρα προκειμένου να εξασφαλίζει την τήρηση των διατάξεων του παρόντος κανονισμού.

2. Σε περίπτωση ανάγκης, το Ηνωμένο Βασίλειο λαμβάνει τα αναγκαία μέτρα για να εξασφαλίζει την επανείσπραξη ποσού ίσου με την καταβληθείσα πριμοδότηση.

3. Οι αρμόδιες αρχές του Ηνωμένου Βασιλείου λαμβάνουν όλα τα αναγκαία μέτρα ώστε η εφαρμογή του καθεστώτος μεταβλητής πριμοδότησης να μην προκαλεί ανωμαλίες στη διακίνηση των εμπορευμάτων και να μη δημιουργεί στρέβλωση στις συναλλαγές ανάμεσα στις δύο περιοχές που αποτελούν το εν λόγω κράτος μέλος. Ιδιαίτερα οι αρμόδιες αρχές του Ηνωμένου Βασιλείου προβλέπουν την υποχρέωση για τους ενδιαφερόμενους να δηλώνουν στις υπηρεσίες, οι οποίες είναι εντεταλμένες για το σκοπό αυτό, τις ποσότητες και την περιγραφή των προϊόντων που αναφέρονται στο άρθρο 1 στοιχεία α) και γ) του κανονισμού (ΕΟΚ) αριθ. 1837/80, τα οποία πρέπει να αποσταλούν από την περιοχή όπου χορηγείται η πριμοδότηση προς άλλη περιοχή, είτε απευθείας, είτε διασχίζοντας άλλη περιοχή ή τρίτη χώρα.

Άρθρο 6

1. Το Ηνωμένο Βασίλειο ανακοινώνει την Επιτροπή, μέσα σε δέκα ημέρες από τη θέσπισή τους, τα μέτρα που έχουν ληφθεί για την εφαρμογή του καθεστώτος μεταβλητής πριμοδότησης.

2. Το Ηνωμένο Βασίλειο ανακοινώνει στην Επιτροπή το αργότερο κάθε πέμπτη:

α) το προβλεπόμενο ποσό της πριμοδότησης για την τρέχουσα εβδομάδα, λαμβανομένης υπόψη της εξέλιξης της τιμής της αγοράς που διαπιστώνεται σύμφωνα με τις διατάξεις του άρθρου 2 του κανονισμού (ΕΟΚ) αριθ. 2657/80·

β) το προσωρινό ποσό της πριμοδότησης για την εβδομάδα που προηγείται της τρέχουσας εβδομάδας·

γ) το οριστικό ποσό της πριμοδότησης για την εβδομάδα που αρχίζει είκοσι μία ημέρες πριν από την εβδομάδα της ανακοίνωσης, καθώς και τον αριθμό των ζώων για τα οποία το δικαίωμα της πριμοδότησης έχει αποκτηθεί κατά τη διάρκεια της εν λόγω εβδομάδας.

Εξάλλου, το Ηνωμένο Βασίλειο ανακοινώνει στην Επιτροπή, το ταχύτερο δυνατόν και κάθε εβδομάδα, την κατά κατηγορία κατανομή των ζώων για τα οποία έχει αποκτηθεί το δικαίωμα της πριμοδότησης, καθώς και το εκτιμώμενο συνολικό βάρος σφάγιου.

Άρθρο 7

Δηλώνονται ως εκπίπτοντα από τις δαπάνες του Ευρωπαϊκού Γεωργικού Ταμείου Προσανατολισμού και Εγγυήσεων:

- τα ποσά που εισπράττονται από το Ηνωμένο Βασίλειο κατ' εφαρμογή του άρθρου 4 παράγραφος 1,

- τα ποσά που επανεισπράττονται από το Ηνωμένο Βασίλειο στις περιπτώσεις που αναφέρονται στο άρθρο 5 παράγραφος 2, εφόσον οι δαπάνες οι οποίες αντιστοιχούν στα ποσά αυτά επιβαρύνουν την κοινοτική χρηματοδότηση.

Άρθρο 8

1. Ο συντελεστής μετατροπής, που πρέπει να εφαρμόζεται στην πριμοδότηση που αναφέρεται στο άρθρο 1, είναι ο αντιπροσωπευτικός συντελεστής ο οποίος ισχύει την ημέρα της σφαγής του ζώου που αποτελεί αντικείμενο της πριμοδότησης ή, σε περίπτωση εφαρμογής του άρθρου 1 παράγραφος 3, την ημέρα της πρώτης διάθεσης στην αγορά με σκοπό τη σφαγή.

2. Ο συντελεστής μετατροπής, που πρέπει να εφαρμόζεται στο προς είσπραξη ποσό σύμφωνα με το άρθρο 4 παράγραφος 1, είναι εκείνος που ισχύει την ημέρα της τήρησης των τελωνειακών διατυπώσεων κατά την έξοδο από το Ηνωμένο Βασίλειο ή, ανάλογα με την περίπτωση, των τελωνειακών διατυπώσεων για τη διέλευση από την περιοχή όπου χορηγείται η πριμοδότηση προς άλλη περιοχή.

Άρθρο 9

Ο κανονισμός (ΕΟΚ) αριθ. 2661/80 καταργείται.

Άρθρο 10

Ο παρών κανονισμός αρχίζει να ισχύει στις 11 Ιουνίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Ιουνίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 183 της 16. 7. 1980, σ. 1.

(2) ΕΕ αριθ. L 90 της 1. 4. 1984, σ. 35.

(3) ΕΕ αριθ. L 132 της 21. 5. 1983, σ. 33.

(4) ΕΕ αριθ. L 90 της 1. 4. 1984, σ. 1.

(5) ΕΕ αριθ. L 118 της 1. 8. 1968, σ. 1.

(6) ΕΕ αριθ. L 276 της 20. 10 1980, σ. 19.

ΠΑΡΑΡΤΗΜΑ

Κανόνες ποιότητος

Για να αποτελέσει αντικείμενο πριμοδότησης, ένα ολόκληρο σφάγιο πρέπει να είναι επαρκώς σαρκώδες σε όλα τα μέρη του. Οι νεφροί πρέπει να είναι καλώς ανεπτυγμένοι, οι μηροί και οι ωμοπλάτες μετρίως σαρκώδεις, αλλά τα πρόσθια τεταρτημόρια σχετικώς παχιά. Η σάρκα πρέπει να είναι συμπαγής. Το απαιτούμενο ελάχιστο στρώμα λίπους πρέπει να είναι λεπτό. Απορρίπτεται σφάγιο που καλύπτεται από υπερβολικά παχύ περίβλημα λίπους. Ένα ζων προβατοειδές πρέπει να ανταποκρίνεται στην προϋπόθεση να δώσει σφάγιο που να πληροί τουλάχιστον τους ανωτέρω κανόνες ποιότητος.